**Izjava potpredsjednika Vlade Zorana Pažina nakon sjednice Vlade**

Vlada je ja današnjoj sjednici razmotrila sumarni izvještaj o radu Komisije za medije.

Vlada je izrazila podršku radu Komisije za medije i iskazala punu spremnost da ispuni sve preporuke Komisije za medije, naravno one koje su u nadležnosti vlade i u skladu sa važećim propisima.

Posebno naglašavam da Vlada dijeli zabrinutost Komisije za medije u pogledu predmeta za koje prijeti opasnost zastare u nekom narednom periodu. Kao društvo ne smijemo biti indiferentni na tu činjenicu, a da se nijesmo prethodno uvjerili da su organi uradili sve što je u njihovoj nadležnosti da se do kraja istraži svaki slučaj pojedinačno.

Upravo zbog toga vlada je na današnjoj sjednici donijela zaključke kojima preporučuje Vrhovnom državnom tužilaštvu da, imajući u vidu nalaze iz Izvještaja Komisije, intenzivira aktivnosti i preispita efikasnost i djelotvornost svih istraga napada na novinare i imovinu medija, koje su bile ili jesu u nadležnosti tužilaštava i da o preduzetim aktivnostima obavijesti Vladu u roku od 30 dana, sa posebnim osvrtom na one predmete za koje opasnost zastare prijeti tokom 2018. godine.

Takođe, Vlada je zadužila Upravu policije da, na bazi nalaza iz izvještaja Komisije, preispita postupanje službenika policije u istragama napada na novinare i imovinu medija i utvrdi da li je bilo eventualnih propusta u radu i o tome informiše Vladu, u roku od 30 dana.

Imajući u vidu da je Komisija za medije problematizovala pitanje zatamnjenja ličnih podataka u predmetima istraga, a takođe imajući u vidu da postoji različita praksa između Uprave policije i Tužilaštva, pri čemu Uprava policije slijedi smjernice koje je dobila upravo od Agencije za zaštitu ličnih podataka i slobodan pristup informacijama, dok Tužilaštvo ne zatamnjuje lične podatke. Uputili smo preporuku Agenciji za zaštitu ličnih podataka i slobodan pristup informacijama da preispita svoje stavove vezano za ovo pitanje i, naravno, preispita mogućnost pristupa članova Komisije podacima o ličnosti, naravno, samo u onom dijelu koji se odnosi na rad Komisije, a u skladu sa važećim propisima.

Takođe, Vlada je pozitivno riješila pitanje naknade za rad članovima Komisije, koje je takođe bilo prepoznato kao problem u prethodnom radu ovog tijela.

I najzad, Vlada je prihvatila inicijativu Komisije i zadužila Ministarstvo unutrašnjih poslova da sve izvještaje o radu Komisije redovno objavljuje na svom sajtu, uključujući i preporuke i zaključke po preporukama koje će donositi Vlada u narednom periodu.

Prema tome, očekujemo u relativno kratkom vremenu od 30 dana, povratne informacije od nadležnih organa i očekujemo da te povratne informacije budu podsticaj u daljem još efikasnijem radu Komisije za medije.

Zahvaljujem na pažnji.